Suosio yllätti Jyvä-leipomon Nekalassa – Kaikki rukiiset leivät myydään tiskin alta, kotileipurit saavat yllättävää apua

Leipomo Jyvään ei ole ihan helppoa löytää, mutta useimmat tulevat toisenkin kerran, kun alkuhankaluudet on selätetty. Tämän leipomo keskittyy juurileipään. Juurta pitää hoitaa ja ruokkia, että se on parhaimmillaan. Moni on kyllästynyt teollisuusleipään, eikä hiivalla kohotettu sovi kaikkien ruuansulatukselle. Juurileipä on sulavampaa ja siinä on oma makunsa. Hapanjuureen leivotut leivät saavat nousta kylmässä yön yli koreissa. Jyvä myös myy leipomisen harrastajille omaa juurtaan. Yrityksessä on töissä nelikko, jonka jäsenet ovat enemmän kuin osiensa summa. Näin sanoo yrittäjä Heljä Mantere . Hän löysi töihin juurileipäpiireistä Sari Kalliokosken , jonka erikoisuus on Vesilahden leipä vesilahtelaisista jauhoista. Jyvä tekee tätä täsmätuotetta edelleen pieniä eriä, mutta sitä tosiaankin saa vain Vesilahdella. Leipureista Leena Inkeroinen on saanut suomalaisen koulutuksen ja Audrey Cancon ranskalaisopit. Audreyn toi Suomeen poikaystävä. Hän soitti Heljälle, tuli haastatteluun ja aloitti parin päivän päästä työt. Pieni yritys on ketterä – Tällainen pieni yritys voi olla ketterä kaikin puolin, mainitsee Heljä Mantere, jolla on työkokemusta elintarviketeollisuuden tuotekehityksestä, projektin hallinnasta ja liiketoiminnan vetämisestä. Ikää Jyvällä on kolme kuukautta. Ensimmäinen aikomus oli, että ei tehdä ruisleipää, koska se on kilpailtu alue. Toisin kävi. Nyt leivotaan juureen ruisleipää kaksi kertaa viikossa, ja kaikki leivät varataan etukäteen, eivätkä ne koskaan ehdi vitriiniin. Leipomo on ketterästi solminut yhteistyön Vellamonkadun K-Marketin kanssa. Kauppa toimittaa Jyvään hävikkibanaanit ja kirsikkatomaatit. Leipomo tekee niistä kauppaan banaanikakkua ja foccaciaa. Omia tuotteita Heljä Mantere aloittaa aamunsa mieluiten tummapaahtoisella kahvilla ja Pain au raisinsilla (croisanttierikoisuus). Leipomon persoonalliseen tuotevalikoimaan kuuluu esimerkiksi tummalla suklaalla täytettyjä croisantteja. Yksi suunnitelma on kehitellä lauantaihin ranskalainen aamiainen. Myös makeat leivonnaiset tehdään juureen. Jyvällä on pieni kahden pöydän kahvila, jos haluaa istahtaa hetkeksi. Kahvi on Laosista, sademetsissä kasvanutta ja senkin alkuperä tiedetään tarkasti. Jyvässä tiedetään tarkkaan, mistä heidän käyttämänsä vilja on peräisin ihan tilan tarkkuudella. Pyrkimyksenä on lähituotanto ja siitä vielä edemmäs kokonaan luomuun siirtyminen. – Pidän tärkeänä sitä, että meillä on läpinäkyvä tuotanto. Asiakas näkee, että tuossa leivotaan ja seinällä on lista tiloista, mistä vilja on hankittu, sanoo Heljä Mantere. Leipomon sisäänkäynnit sekä Mäntyhaantie 5-7, HHGymin oven viereinen ovi että Ahlmanintie 56, sisäpiha. Sisäpihan puoleiselta ovelta vähemmän portaita. Sijainti on Nekalan teollisuusalueella. Ammoisina aikoina rakennuksessa on ollut teurastamo. Puh: +358 400 744 958. Aukioloajat: Maanantaina ja tiistaina suljettu; keskiviikkona, torstaina ja perjantaina avoinna kello 10–18 ja lauantaisin auki kello 10–15, sunnuntaisin suljettu.